Document ID: 32014R0900

KOMISJONI MÄÄRUS (EL) nr 900/2014,
15. juuli 2014,
millega muudetakse tehnika arenguga kohandamise eesmärgil määrust (EÜ) nr 440/2008, millega kehtestatakse katsemeetodid vastavalt Euroopa Parlamendi ja nõukogu määrusele (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH)
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 18. detsembri 2006. aasta määrust (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ, (1) eriti selle artikli 13 lõiget 2,
ning arvestades järgmist:
(1)
Komisjoni määruses (EÜ) nr 440/2008 (2) on esitatud katsemeetodid kemikaalide füüsikalis-keemiliste omaduste, toksilisuse ja ökotoksilisuse määramiseks, mida kasutatakse määruse (EÜ) nr 1907/2006 kohaldamisel.
(2)
Määrust (EÜ) nr 440/2008 on vaja ajakohastada, et võtta tehnika arengu arvestamiseks prioriteetsena arvesse uusi ja ajakohastatud katsemeetodeid, mille OECD on hiljuti heaks kiitnud, ning vähendada kooskõlas Euroopa Parlamendi ja nõukogu direktiiviga 2010/63/EL (3) teaduslikel eesmärkidel kasutatavate loomade arvu. Käesoleva eelnõuga seoses on konsulteeritud sidusrühmadega.
(3)
Selline kohandamine tehnika arenguga hõlmab kuut uut määramismeetodit mürgisuse ja muude tervisemõjude kindlaks tegemiseks: arenguhäireid põhjustava neurotoksilisuse uuring, laiendatud ühe põlvkonna reproduktiivtoksilisuse uuring, transgeensete näriliste in vivo geenimutatsiooni katse, in vitro katse, millega hinnatakse mõju steroidhormoonide sünteesile, samuti kaks in vivo meetodit, millega hinnatakse östrogeenset või (anti)androgeenset mõju.
(4)
Seepärast tuleks määrust (EÜ) nr 440/2008 vastavalt muuta.
(5)
Käesoleva määrusega ette nähtud meetmed on kooskõlas määruse (EÜ) nr 1907/2006 artikli 133 kohaselt asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 440/2008 lisa muudetakse vastavalt käesoleva määruse lisale.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 15. juuli 2014

Labels: 7
0
1